Valandir

Den nordligste byen av bystatene ligger i kanten av skogen Andirin, og har sitt navn etter den. På samme måte som Vardar er en by i skjæringspunktet mellom dvergisk og menneskelig kultur, er Valandir en by som trekker på både alviske og menneskeskapte tradisjoner.

Byen er styrt av en slags kongefamilie, og tittelen går i arv fra konge/dronning til eldste avkom, uansett kjønn. Siden alvisk kultur er så mye mer kollektivistisk enn menneskelig, er ikke regentposisjonen like mektig som man er vant til. Man er ivaretaker av tradisjoner, sørger for at alle innbyggere i byen har fruktbare gjøremål, og er talsmann for byen i alle saker som har med byen som sådan å gjøre, men man har som regent ingen flere rettigheter og friheter enn den jevne beboer i Valandir har.

Bebyggelsen er temmelig orginal, og byen bærer mer preg av å være en gruppe av gårdstun eller setere, enn en egentlig by. Innbyggerne bor i ulike deler av høye, avlange hus, der hver familie har sitt private område der man sover og oppbevarer eventuelle eiendeler. I tillegg til de private kvarterene, som gjerne er plassert på loft oppunder taket, er hele bakkeplan et stort kollektivt område, der lek, skole, håndverk, matlaging, sang og musikk foregår. Det eksisterer ingen spesialiserte yrker, men det er forventet av en alv at han eller hun mestrer de fleste former for håndverk. Siden alver lever såpass mye lenger enn mennesker (omtrent fem ganger lenger), har de desto mer tid på seg til å mestre ulike disipliner. Varer av alvisk håndverk holder derfor ofte, til tross for mangelen på spesialisering, vel så høy kvalitet som tilsvarende varer laget av mennesker.

I mer tradisjonelle alviske bosetninger eksisterer ikke de private områdene, siden den alviske kulturen ikke opererer med eiendom i tradisjonell forstand. Den jevne alv fra andre steder enn Valandir opplever derfor vanligvis ikke byen som alvisk i det hele tatt, men mer som en menneskeby der det stort sett bor alver.

Forrige konge i byen var Tinitiel, men han ble drept i 2T433, og det er ikke funnet en etterfølger enda.